שאלה: יעוד - לנצל את יכולת השירה שלי: הרב טויטו, רשמת למישהי תשובה: "שאלה: איך אני יכולה לדעת שבטוח יש לי זיווג, יכול להיות שה ברא אותי מראש כך שאוכל לעבוד אותו לבד בלי בעל?
תשובה: יעוד האדם אינו תוצאה של מצבו (רווק או נשוי, עשיר או עני וכד ) אלא של הכוחות הטמונים בו. הקב"ה נוטע בכל אדם כוחות המתאימים ליעוד אותו הוא מצפה מאותו אדם שיגשים. וככל שהאדם ממש את הכוחות והכשרונות הטמונים בו הוא מתקרב יותר למימוש היעוד שלו. אגב, כל אדם שואף לממש את מה שטמון בו והוא מרגיש שהוא ממצא את חייו רק במידה ובחייו הוא מצליח להביא לידי ביטוי את כשרונותיו וכוחותיו המיוחדים לו. אילו לא היו לך כישורים ויכולות לחיות חיים זוגים אולי היה מקום לטענתך, אך מכיון שהקב"ה נטע גם בך את הכשרונות והשאיפות לבנות בית ולממש את אישיות לא רק כרווקה אלא גם כרעיה וכאם - נמצא שגם אלה כלולים במה שהקב"ה מצפה ממך, שהרי הוא נטע בך כוחות אלה לשווא. אומנם ככל שהאדם מאמין שבסופו של הדבר מי שנטע בו את הכוחות הללו גם יעזור לו לממש אותם, לא מתייאש וממשיך עד שהוא מצליח. ובע"ה גם את עוד תצליחי." קראתי והיה לי קשה להבין אותך- להבין איך אתה יכול להגיד כזה דבר. אני, למשל, טובה ב: לשיר, לרקוד, לדבר, לצחוק לחייך לנגן,- וכל זה לא שווה לי- כי אין לי יכולת להתפרנס מזה למעשה אין לי יכולת לעשות עם זה דבר- אסור לשמוע קול של אישה, לא? איפה אממש את כישרונותיי?!? איפה?! אני מתנצלת, אבל לא הבנתי את הרעיון שלך- מצד אחד- "הקב"ה נוטע בכל אדם כוחות המתאימים ליעוד אותו הוא מצפה מאותו אדם שיגשים. וככל שהאדם ממש את הכוחות והכשרונות הטמונים בו הוא מתקרב יותר למימוש היעוד שלו." מצד שני- אסור לאישה להשמיע קולה לגברים יהודים (אז מה,- בשביל לממש את עצמי אני צריכה להקליט אלבום לשיר בחו"ל?!?! ואיך אדע מי שם יהודי ומי לא?!?! או להקליט ולהביא רק לבנות לשמוע? ומי אמר שהן יקנו- למה להן? ואיפה ארקוד? וממה אתפרנס?!?! הלוואי שבעזרת השם אני אבין את התשובה שלך למה ששאלתי. הלוואי שהשם ייתן לך את התשובה שהוא חושב שאני צריכה לקבל. איך אדע מה היעוד שלי, איך?!?! אני לא מבינה כבר מה השם רוצה שאעשה? למה אני לא טובה בדברים אחרים? איך אני או כל אדם אחר יכול לממש את הייעוד שלו במסגרת שמירת מצוות?!?- זה לא הגיוני! שה  נותן לי  לך   לו  לה "כישרונות"- שהוא לא יכול למשש את עצמו עימם? או שמא יש היתר לבת לשיר ברוגע בלי לחשוש "שמא יעבור בן!" וכו. תשובה: העיקרון שבתשובתי הוא שהקב"ה לא בורא דברים לחינם, ואם הקב"ה נטע באדם כוחות מסויימים, סימן הוא שהם נחוצים ואותו אדם יכול להוציאם אל הפועל ולהשתמש בהם לצורך היעוד שלו. אין הכוונה שבגלל שיש בי כישרון מסויים אז הכל מותר לי כדי לממש אותו. המטרה היא לא לממש את הכישרון, אלא להשתמש בכישרון כדי להגיע את המטרה שלי בחיים, שהיא יותר גבוהה מהוצאה לפועל של כישרון אחד. כמובן שהאדם, כל אדם, מכיל בתוכו יותר מכישרון אחד, ויש בו כוחות רבים היכולים לבוא לידי ביטוי בחייו. לאחר שהאדם יודע לאן הוא רוצה לכוון את חייו הוא צריך להשתמש בכישרונות שניתנו לו כדי להגיע לשם. ולענין שאלתך, גם כישרון מוזיקאלי אצל בנות יכול לבוא לידי ביטוי בקדושה ובהיתר. יש היום, ב"ה, הרבה אפשרויות לרקוד ולשיר ואפילו להופיע בפני בנות בלבד. לא חייבים להופיע בפני בנים כדי לממש את הכישרון. יש מכללות בהם פועלים חוגים למחול, ריקוד או שירה והם סגורים לנשים בלבד. יש גם נשים שמתפרנסות מזה, למרות שמימוש של כישרון לא קשור דווקא ליכולת להתפרנס מזה. אפשר להתפרנס מדברים אחרים ולטפח את הכישרון בהיתר. מבחינת הלכתית מותר לבת להקליט אלבום ולמכור. מי משאינו רוצה לשמוע שירת נשים שלא יקנה. לדעת חלק מן הפוסקים מותר לשמוע שירת נשים מדיסק - ללא תמונות של הזמרת. אפשר גם להעביר חוגים לבנות ועוד הרבה אפשרויות, אבל זה לא העיקר, הדבר החשוב הוא לדעת שאנחנו לא עבדים של הכישרון, אלא הכישרון הוא כלי בידינו כדי לממש את עצמנו. לא מזמן פגשתי בחור שהקים להקה בבית ספר לילדים עם ליקויי למידה. כמובן שהוא משתמש בכישרון שלו כדי לסייע לידים הללו ללמוד. זו רק דוגמה קטנה כיצד אפשר לממש את הכישרון ולגייס אותו למטרה חיובית גדולה, ולא להשתעבד אליו. אני בטוח שאת טובה גם בדברים אחרים ולא רק בשירה וריקוד. נכון ששירה וריקוד מושכים ויפים ונותנים הרבה סיפוק אבל לא יכול להיות שרק אותם יש לך באישיות. את צריכה לפעמים קצת "להשכיח" אותם, כדי לברר עם עצמם ולגלות מה עוד יש בך. לא להנעל רק עליהם. תני לאישיות שלך לזרום ותגלי כמה יופי יש בה. בהצלחה,